Kommissionens forordning (EF) nr. 1250/2002

af 11. juli 2002

om fravigelse for produktionsåret 2001/02 af de frister, der er fastsat i artikel 12, stk. 3 og 5, og i artikel 20, stk. 2, i forordning (EF) nr. 2366/98 om gennemførelsesbestemmelser for ordningen for produktionsstøtte for olivenolie i produktionsårene 1998/99 til 2003/04

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(1), senest ændret ved forordning (EF) nr. 1513/2001(2), særlig artikel 5,

under henvisning til Rådets forordning (EF) nr. 1638/98 af 20. juli 1998 om ændring af forordning nr. 136/66/EØF om oprettelse af en fælles markedsordning for fedtstoffer(3), senest ændret ved forordning (EF) nr. 1513/2001, særlig artikel 2, stk. 4,

under henvisning til Rådets forordning (EF) nr. 2261/84 af 17. juli 1984 om almindelige regler for støtte til olivenolieproduktion og til producentorganisationer(4), senest ændret ved forordning (EF) nr. 1639/98(5), særlig artikel 19, og

ud fra følgende betragtninger:

(1) Ifølge artikel 12 i Kommissionens forordning (EF) nr. 2366/98 af 30. oktober 1998 om gennemførelsesbestemmelser for ordningen for produktionsstøtte for olivenolie i produktionsårene 1998/99 til 2003/04(6), senest ændret ved forordning (EF) nr. 2070/2001(7), skal olivendyrkerne inden den 1. juli i hvert produktionsår indgive en ansøgning om produktionsstøtte for olivenolie. Desuden skal medlemsstaterne inden den 5. september i hvert produktionsår meddele Kommissionen, hvor mange støtteansøgninger og hvor stor en mængde olivenolie det drejer sig om.

(2) Ifølge artikel 20, stk. 2, i nævnte forordning forelægger producentorganisationerne eller eventuelt foreningerne heraf inden den 1. august i hvert produktionsår den pågældende medlemsstats ansvarlige organ støtteansøgningerne for det igangværende produktionsår. Producentorganisationerne eller foreningerne heraf kan dog forelægge de støtteansøgninger, som olivendyrkerne indgav for sent, indtil den 14. august i hvert produktionsår.

(3) For at muliggøre yderligere kontrol af støtteansøgningerne, bl.a. ved hjælp af det geografiske informationssystem (GIS), bør fristen for olivendyrkernes indgivelse af ansøgninger forlænges fra den 1. juli 2002 til den 15. juli 2002. Som følge heraf må også fristen for producentorganisationernes eller foreningernes indgivelse af støtteansøgninger og for medlemsstaternes underretning af Kommissionen om, hvor mange ansøgninger og hvor stor en mængde olivenolie det drejer sig om, forlænges.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

Uanset artikel 12, stk. 3, i forordning (EF) nr. 2366/98 kan olivendyrkerne indtil den 15. juli 2002 indgive deres støtteansøgninger for produktionsåret 2001/02 for det antal producerende oliventræer, de har, og ud fra situationen i de olivenlunde, de driver, pr. 1. november 2001.

Artikel 2

Uanset artikel 12, stk. 5, i forordning (EF) nr. 2366/98 meddeler de berørte medlemsstater inden den 10. september 2002 Kommissionen, hvor mange støtteansøgninger og hvor stor en mængde olivenolie det drejer sig om for produktionsåret 2001/02.

Artikel 3

Uanset artikel 20, stk. 2, i forordning (EF) nr. 2366/98 kan producentorganisationerne eller foreningerne heraf forelægge deres støtteansøgninger for produktionsåret 2001/02 for den pågældende medlemsstats ansvarlige organ indtil den 15. august 2002.

Producentorganisationerne eller foreningerne heraf kan dog forelægge de støtteansøgninger, som olivendyrkerne indgav for sent, indtil den 30. august 2002.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 30. juni 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. juli 2002.

På Kommissionens vegne

Franz Fischler

Medlem af Kommissionen

(1) EFT 172 af 30.9.1966, s. 3025/66.

(2) EFT L 201 af 26.7.2001, s. 4.

(3) EFT L 210 af 28.7.1998, s. 32.

(4) EFT L 208 af 3.8.1984, s. 3.

(5) EFT L 210 af 28.7.1998, s. 38.

(6) EFT L 293 af 31.10.1998, s. 50.

(7) EFT L 280 af 24.10.2001, s. 3.